ai4bharat/Pralekha huggingface dataset:
நிதி அமைச்சகம்
‘ஆபரேஷன் செம்மரக்கட்டை’-ன் மூலம் ரூ.11.70 கோடி மதிப்புள்ள செம்மரக்கட்டைகளை வருவாய் புலனாய்வு பிரிவு கைப்பற்றியுள்ளது
அகமதாபாத்தின் சபர்மதியில் உள்ள உள்நாட்டு சரக்குப் பெட்டக முனையத்தில் இருந்து ஷார்ஜாவுக்கு கடத்தப்படவிருந்த 14.63 மெட்ரிக்டன் எடையுள்ள செம்மரக்கட்டைகளை வருவாய் புலனாய்வு பிரிவினர் கைப்பற்றியுள்ளனர். இதன் மதிப்பு சர்வதேச சந்தையில் ரூ.11.70 கோடியாகும். நாட்டின் இயற்கை பாரம்பரியத்தை பேணி பாதுகாப்பது என்ற உறுதிப்பாட்டின்படி, இந்த நடவடிக்கை மேற்கொள்ளப்பட்டுள்ளது.
Operation Rakth Chandan என்ற பெயரிலான இந்த நடவடிக்கையின் போது, சந்தேகத்திற்கிடமான வகையில் வைக்கப்பட்டிருந்த ஒரு சரக்குப்பெட்டகத்தை ஸ்கேனிங் செய்த போது, ஆவணங்களில் குறிப்பிடப்பட்டிருந்த கழிவறை சாதனங்களுக்கு பதிலாக, உருட்டுக்கட்டைகள் வடிவிலான பொருள் இருப்பது கண்டறியப்பட்டது. இதையடுத்து அந்த கண்டெய்னரை திறந்து பார்த்த போது, அதில் 840 செம்மரக்கட்டைகள் இருந்ததையடுத்து அவற்றை அதிகாரிகள் பறிமுதல் செய்தனர்.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleseDetail.aspx?PRID=1829479
சுற்றுலா அமைச்சகம்
டெல்லி, செங்கோட்டையில் 2018, ஜனவரி 26 முதல் 31 வரை குடியரசு தினம் 2018 கொண்டாட்டத்தை முன்னிட்டு, ‘பாரத் பார்வ்’ நிகழ்ச்சி ஏற்பாடு செய்யப்பட்டுள்ளது.
பொதுமக்கள் பங்களிப்பை உறுதி செய்வது, தேசப்பற்று வளர்ப்பது, கலாச்சார பன்முகத்தன்மையை மேம்படுத்துவது போன்றவை பார்வ் நோக்கமாக இருக்கிறது
குடியரசு தினம் 2018 கொண்டாட்டத்தின் ஒரு பகுதியாக, டெல்லி, செங்கோட்டையில், ‘பாரத் பார்வ்’ நிகழ்ச்சி 2018 ஜனவரி 26 முதல் 31 வரை ஏற்பாடு செய்யப்பட்டுள்ளது. ஏராளமான பொதுமக்கள் இந்த நிகழ்ச்சியில் பங்குபெறுதல், தேசப்பற்று வளர்த்தல் மற்றும் நாட்டின் உயரிய கலாச்சார பன்முகத்தன்மையை மேம்படுத்துதல் போன்றவை இந்த நிகழ்ச்சியின் நோக்கமாகும்.
சுற்றுலா அமைச்சகத்தின் செயலாளர் திருமதி.ராஷ்மி வர்மா, இந்த நிகழ்ச்சியை 2018, ஜனவரி 26 அன்று  மாலை 5 மணிக்குக் தொடங்கிவைக்கிறார். பொதுமக்கள் இரவு 10 மணி வரை காணமுடியும். ஜனவரி 27 முதல் 31, 2018 வரை இந்த நிகழ்ச்சி பகல் 12 மணி முதல் இரவு 10 மணி வரை நடைபெறும். இந்த நிகழ்ச்சி பொதுமக்கள் அனைவருக்கும் இலவசம் என்றாலும், நிகழ்ச்சி அனுமதி பெறுவதற்கு ஏதேனும் அடையாள அட்டை அவசியமாகும்.
ஊடகப் பிரிவினருக்காக, ஊடக அறை இந்த வளாகத்தில் பிரத்யேகமாக அமைக்கப்பட்டுள்ளது.
மத்திய சுற்றுலா அமைச்சகம், இந்த நிகழ்ச்சியை ஒருங்கிணைக்கும் முதன்மை அமைச்சகமாகத் திகழ்கிறது. குடியரசு தின அணிவகுப்பு, ஆயுதப்படை வாத்தியங்கள் , பல்வகை உணவுக்கூடங்கள், கைவினைப் பொருள் கண்காட்சி, நாட்டின் பல்வேறு பிராந்திய கலாச்சார நிகழ்ச்சிகள், விளம்பரம் மற்றும் காட்சி இயக்குனரகத்தின்  புகைப்படக் கண்காட்சி போன்றவை சிறப்பம்சமாக இடம்பெறும்.
இந்தக் கலாச்சார நிகழ்சிகளில் அனைத்து மாநிலங்கள் மற்றும் யூனியன் பிரதேசங்களின் கிராமப்புற நடனம் / பழங்குடியினர் நடனம், இசை போன்றவை வடக்கு மண்டல கலாச்சாரத்தை பிரதிபலிக்கிறது. உணவுக் கூடங்களில் மாநிலங்கள் / யூனியன் பிரதேசங்கள், இந்தியாவின் தெரு விற்பனையாளர்கள் சங்கம்  மூலம் இந்தியாவின் பல்வேறு பிரதேசங்களில் விற்பனையாகும் உணவுகள், ஹோட்டல் நிர்வாகம் மற்றும் இந்திய சுற்றுலாத்துறை போன்றவை இடம் பெறுகிறது.
கைத்தறி அமைச்சகத்தின் கைத்தொழில் அபிவிருத்தி ஆணையாளர் மூலம் நாட்டின் கைத்தொழில் திறனை வெளிக்காட்டும் வகையில் மாநிலங்கள் சார்பில் 50 கடைகள் அமைக்கப்படுகிறது. ஒவ்வொரு மாநிலத்தின் தனித்தன்மையை விளக்கும் சுற்றுலா பகுதிகள் மற்றும் சிறப்புகளை வெளிக்காட்டும் அரங்குகள் நிர்மாணிக்கப்படுகிறது. விளம்பரம் மற்றும் காட்சி இயக்குனரகத்தின்  சார்பில், ‘நய பாரத் ஹும் கார்கே ராஹென்ஞ்’ கண்காட்சி அமைக்கப்பட்டுள்ளது. பல்வேறு மாநில உணவுகளை மேம்படுத்தும் வகையில், நேரில் சமைத்து வழங்கும் பிரத்யேக உணவு காட்சிப் பகுதிக்கும் ஏற்பாடு செய்யப்பட்டுள்ளது.
(Visitor Counter : 110
எரிசக்தி அமைச்சகம்
லே மற்றும் தில்லியில் ஹைட்ரஜன் எரிபொருள் பேருந்து, மகிழுந்துகளை இயக்கும் திட்டத்தை தேசிய அனல் மின் கழகம் அறிமுகப்படுத்துகிறது: உலக அளவில் விருப்பம் உள்ளோருக்கு அழைப்பு
இந்தியாவில், மிகப் பெரும் அளவில் மின் உற்பத்தி செய்யும் நிறுவனமான, மத்திய மின் துறை அமைச்சகத்தின் கீழ் செயல்படும் மத்திய பொதுத்துறை நிறுவனமான தேதிய அனல் மின கழக நிறுவனம், ஹைட்ரஜன் எரிபொருள் செல்களை அடிப்படையாகக் கொண்ட, பத்து மின்சார பேருந்துகளையும், இதே அளவிலான மின்சார மகிழுந்துகளையும் லே மற்றும் தில்லியில் அறிமுகப்படுத்துவதற்காக, உலக அளவில் விருப்பம் உள்ளோருக்கு அழைப்பு விடுத்துள்ளது.
தேதிய அனல் மின கழக நிறுவனத்திற்குச் சொந்தமான துணை நிறுவனமான என்டிபிசி வித்யுத் வ்யாபார் நிகாம்  லிமிடெட் இதற்கான அறிவிப்பை வெளியிட்டுள்ளது.
ஹைட்ரஜன் எரிபொருள் செல்களை அடிப்படையாகக் கொண்ட வாகனங்களை வாங்குவதற்கான திட்டம் அறிமுகப்படுத்தப்படவுள்ளது, நாட்டில் இதுவே முதல் முறையாகும். ஹைட்ரஜன் எரிபொருள் செல்களை அடிப்படையாகக் கொண்ட இந்த வாகனங்களில், முற்றிலும், இயற்கையை அடிப்படையாகக் கொண்ட முழுமையான பசுமையான எரிசக்தித் தீர்வு தயாரிக்கப்படவுள்ளது.
புதிய மற்றும் புதுப்பிக்கக்கூடிய எரிசக்தி துறை அமைச்சகத்தின் ஆதரவுடன் மேற்கொள்ளப்படும் இந்த முயற்சி, புதுப்பிக்கக்கூடிய எரிசக்தி மூலமாக ஹைட்ரஜனை உற்பத்தி செய்வது பற்றியும், ஹைட்ரஜனை சேமித்து வைப்பது, விநியோகிப்பது ஆகியவற்றுக்கான வசதிகளை ஏற்படுத்துவது ஆகியவற்றையும் லே மற்றும் தில்லியில் பரிசோதனை அளவிலான திட்டங்களின் ஒரு பகுதியாக மேற்கொள்ளும். போக்குவரத்து பிரிவில் கார்பன்களற்ற நிலையை ஏற்படுத்துவதே ஹைட்ரஜன் அடிப்படையிலான வாகனங்களை அறிமுகப்படுத்துவதற்கான திட்டத்தின் நோக்கமாகும்.
(Visitor Counter : 212
உள்நாட்டு விமானப் போக்குவரத்து அமைச்சகம்
நாட்டில் 21 பசுமை விமான நிலையங்கள் அமைக்கப்பட உள்ளன, அதில் 11 விமான நிலையங்கள் செயல்பாட்டில் உள்ளன
பசுமை விமான நிலையங்கள் கொள்கையின் கீழ் நாட்டில் 21 பசுமை விமான நிலையங்களை அமைப்பதற்கு மத்திய அரசு ஒப்புதல் அளித்துள்ளது. கோவாவில் மோபா, மகாராஷ்டிராவில் நவி மும்பை, ஷிர்டி, சிந்துதுர்க், கர்நாடகாவில் கல்புர்கி, விஜயபுரா, ஹசன், ஷிவமோகா, மத்தியப் பிரதேசத்தில் தப்ரா , உத்திரப் பிரதேசத்தில் குஷிநகர், நொய்டா, குஜராத்தில் தலேரா, ஹிராசர், புதுச்சேரியில் காரைக்கால், ஆந்திரப் பிரதேசத்தில் தாகதர்த்தி, போகபுரம், ஓர்வக்கல் , மேற்குவங்கத்தில் துர்காபூர், சிக்கிமில் பாக்யாங், கேரளாவில் கண்ணூர், அருணாச்சலப் பிரதேசத்தில் இட்டாநகர்.
இவற்றில் துர்காபூர், ஷிர்டி, கண்ணூர், பாக்யாங், கல்புர்கி, ஓர்வக்கல் , சிந்துதுர்க், குஷிநகர், இட்டாநகர், மோபா, ஷிவமோகா ஆகிய 11 பசுமை விமான நிலையங்கள் செயல்பட்டு வருகின்றன.
இத்தகவலை மாநிலங்களவையில் விமானப் போக்குவரத்துத்துறை இணையமைச்சர் ஓய்வு பெற்ற ஜென்ரல் விகே சிங் கூறினார்.
உள்துறை அமைச்சகம்
ஸ்ரீ ஹர்மிந்தர் சாகிப்புக்கு எஃப் சி ஆர் ஏ ஒப்புதல் அளித்தது வரலாற்று சிறப்புமிக்க முடிவு என்று மத்திய உள்துறை அமைச்சர் திரு அமித் ஷா தெரிவித்தார்
ஸ்ரீ ஹர்மிந்தர் சாகிப்புக்கு வெளிநாட்டு பங்களிப்பு ஒழுங்குமுறை சட்டத்தின் கீழ்  ஒப்புதல் அளித்தது வரலாற்று சிறப்புமிக்க முடிவு என்று மத்திய உள்துறை அமைச்சர் திரு அமித் ஷா இன்று தெரிவித்தார்.
இது குறித்து தனது டிவிட்டர் பக்கத்தில் பதிவிட்டுள்ள அவர், "ஸ்ரீ தர்பார் சாகிப்பின் தெய்வீகத் தன்மை நமக்கு வலிமையை அளிக்கிறது. பல வருடங்களாகவே, உலகளாவிய சங்கம் அங்கே சேவையாற்ற முடியாத நிலை இருந்தது. ஸ்ரீ ஹர்மிந்தர் சாகிப்புக்கு வெளிநாட்டு பங்களிப்பு ஒழுங்குமுறை சட்டத்தின் கீழ் ஒப்புதல் அளித்ததன் மூலம் ஸ்ரீ தர்பார் சாகிப்புக்கும், உலகளாவிய சங்கத்துக்கும் இடையே உள்ள சேவை இணைப்பு வலுப்பெற்றுள்ளது. இது ஒரு ஆசிர்வாதமான நிகழ்வு," என்றார்.
இது குறித்து மேலும் கூறிய அமைச்சர், "வாஹே குரு அவர்கள் பிரதமரின் சேவையை பெற்று கொண்டுள்ளதன் மூலம் பிரதமர் திரு நரேந்திர மோடி அவர்கள் ஆசீர்வதிக்கப்பட்டுள்ளார். ஸ்ரீ ஹர்மிந்தர் சாகிப்புக்கு வெளிநாட்டு பங்களிப்பு ஒழுங்குமுறை சட்டத்தின் கீழ் ஒப்புதல் அளித்ததன் மூலம் நமது சீக்கிய சகோதர சகோதரிகளின் சேவைகள் மீண்டும் வெளிப்படும்," என்றார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1653014
(Visitor Counter : 86
பாதுகாப்பு அமைச்சகம்
ஆயுத தொழிற்சாலைகளின் தலைமை இயக்குநராகவும், ஆயுத தொழிற்சாலை வாரியத்தின் தலைவராகவும் திரு. எஸ்.கே.சௌராசியா நியமனம்
ஆயுத தொழிற்சாலைகளின் தலைமை இயக்குநராகவும், ஆயுத தொழிற்சாலை வாரியத்தின் தலைவராகவும் திரு. சுனில் குமார் சௌராஷியா, 2017 டிசம்பர் 1 முதல் நியமிக்கப்பட்டுள்ளார். இதற்கு முன்பு ஆயுத தொழிற்சாலை வாரியத்தின் உறுப்பினராக இருந்த அவர், உதிரிபாக பிரிவுக்கு பொறுப்பு வகித்தார்.
ஜபல்பூரில் எந்திரவியல் பொறியாளர் பட்டம் பெற்ற அவர், கான்பூர் ஐஐடியில் எம்.டெக் பட்டமும் பெற்றார். இந்திய ஆயுத தொழிற்சாலை சேவைப் பணியில் 1981 –ம் ஆண்டு சேர்ந்தார்.
இந்திய அரசு அவரை எம்.பி.ஏ பட்டம் பெறுவதற்காக இங்கிலாந்துக்கு அனுப்பியது. மேலும் சௌராசியா,புதுதில்லி இந்திய பொது நிர்வாக நிறுவனத்தில் பயிற்சி பெற்றுள்ளார். இதற்காக அவருக்கு எம்.பில் பட்டம் வழங்கப்பட்டது.
ஆயுதத் தளவாட ஆலையில் பணியில் இருந்தபோது, உற்பத்தி மற்றும் இயக்க நிர்வாகம், ஆயுதம் மற்றும் வெடி பொருள் உற்பத்தி ஆகியவற்றில் சிறப்பான அனுபவத்தை அவர் பெற்றார். அவருடைய பணி நிமித்தம் உலகம் முழுவதும் அவர் பயணம் மேற்கொண்டுள்ளார்.
திரு. சௌராசியா இந்திய அரசின் துணை செயலராகவும், அதன் பின்பு
1992 முதல் 1997 வரை பாதுகாப்புத் துறையில் இயக்குநராகவும் பணியாற்றினார். 2002 முதல் 2005 வரை பொதுத்துறை நிறுவனங்களின் தலைமைக் கண்காணிப்பு அதிகாரியாகவும் இருந்துள்ளார். 2005 முதல் 2008 வரை மத்திய கண்காணிப்பு ஆணையத்தின் விசாரணை பிரிவில் இயக்குநர் மற்றும் ஆணையர் பொறுப்பையும் அவர் வகித்துள்ளார். ஆயுதத் தளவாட ஆலை வாரியத்தின் உறுப்பினராவதற்கு முன்பு திருச்சி ஹெவி அல்லாய் திட்டப் பொது மேலாளராகவும், கான்பூர் ஆயுத தொழிற்சாலையின் முதுநிலைப் பொது மேலாளராகவும் இருந்துள்ளார்.
பிரச்சினைகளுக்குத் தீர்வு காண்பதில் திரு. சௌராசியா பெயர் பெற்றவர். இந்தியாவில் பாதுகாப்பு உற்பத்தி துறையில் மாறுதலை அவர் பாரட்டியுள்ளார். பாதுகாப்பு உற்பத்தியில் 100 சதவீத அந்நிய முதலீட்டுக்கு அனுமதி அளித்ததால், உள்நாடு மற்றும் வெளிநாடுகளில் இருந்து புதியவர்கள் நுழைய ஏதுவாகி உள்ளது. பாதுகாப்புச் சந்தை தாராளமயமாக்கப்பட்டதால், வாடிக்கையாளர்களின் கூடுதல் எதிர்பார்ப்புகள், தேசிய அளவிலும், சர்வதேச அளவிலும் உள்ள போட்டிகள் ஆகியவை ஆயுதத் தளவாட ஆலை எதிர் நோக்கியுள்ள சவால்களாகும். இந்த சவால்களைச் சமாளிக்க தரமான உற்பத்தி தேவை என்பதில் அவர் உறுதியாக இருந்தார்.
அதேசமயம்,ஒவ்வொரு சவாலும் ஒரு வாய்ப்பை அளிப்பதாக திரு. சௌராசியா நம்புகிறார். பாதுகாப்பு துறையில் உற்பத்தியை அதிகரிக்க ஆராய்ச்சி மற்றும் அபிவிருத்தியில் அதிக கவனம் செலுத்த வேண்டும். பொதுத்துறை மற்றும் தனியார் பங்கேற்புடன் புதிய பொருள் உற்பத்தியில் ஈடுபட வேண்டும் என்பதே ஆயுத தளவாட ஆலையின் தாரக மந்திரமாகும். 200 ஆண்டு பழமையான நிறுவனம் ,ஆராய்ச்சி மற்றும் மேம்பாட்டின் முக்கிய அம்சங்களை அடையாளம் கண்டுள்ளது. வளர்ச்சியைத் தூண்டும் பல்வேறு ஆராய்ச்சி மற்றும் மேம்பாட்டுப் பணிகளில் ஈடுபட்டுள்ளது.
ஆயுதத் தளவாட ஆலை இயன்ற அனைத்து ஆதாரத்தையும் ஒருங்கிணைத்து போட்டியில் உயர்ந்து நின்று ,நாட்டின் பிரச்சினைகளுக்குத் தீர்வு காணும் முழுமையான நிறுவனமாக இருக்க வேண்டும் என்று திரு. சௌராசியா வலியுறுத்தியுள்ளார்.
(Visitor Counter : 154
பிரதமர் அலுவலகம்
மக்களிடையே வாசிப்பின் நேசிப்பைத் தூண்டும் கப்பன் ரீட்ஸ் முயற்சியைப் பிரதமர் பாராட்டியுள்ளார்
மக்களிடையே வாசிப்பின் நேசிப்பைத் தூண்டும் கப்பன் ரீட்ஸ்  முயற்சியைப் பிரதமர் திரு நரேந்திர மோடி பாராட்டியுள்ளார்.
நாடாளுமன்ற உறுப்பினர் திரு பி சி மோகன் வெளியிட்ட ட்விட்டர் செய்திக்கு பதிலளித்துப் பிரதமர் ட்விட்டரில் கூறியிருப்பதாவது;
“வாசிப்பு இன்பத்தைப் பரவலாக்கும் முயற்சி பாராட்டத்தக்கது.”
பாதுகாப்பு அமைச்சகம்
ஆபரேஷன் சமுத்திர சேது - இந்திய கடற்படைக் கப்பல் ஜலாஷ்வா இரண்டாம் கட்டத்திற்காக மாலத்தீவுக்குத் திரும்புகிறது
இந்திய நாட்டினரை வெளிநாட்டிலிருந்து கடல் வழியாக திருப்பி அழைத்துவரும் சமுத்திரசேதுவின் இரண்டாம் கட்டத்தைத் தொடங்க, இந்திய கடற்படைக் கப்பல் ஜலாஷ்வா மாலத்தீவின் மாலே நகரத்திற்கு திரும்புகிறது. இந்த கப்பல் மே 15 ஆம் தேதி அதிகாலையில் மாலே துறைமுகத்திற்குள் நுழைந்து மாலத்தீவில் உள்ள இந்திய தூதரகத்தில் ஏற்கனவே பதிவு செய்துள்ள இந்திய குடிமக்களின் பயணத்தைத் தொடங்கும். தனது இரண்டாவது பயணத்தில், இந்திய கடற்படைக் கப்பலான ஜலாஷ்வா மே 15 இரவு, 7.00 மணிக்கு இந்திய குடிமக்களை கொச்சிக்கு ஏற்றிச்செல்ல திட்டமிட்டுள்ளது.
முன்னதாக, மே 12 அன்று 698 இந்திய நாட்டினரை வெற்றிகரமாக கொச்சிக்கு அழைத்து வந்த பின்னர், இந்திய கடற்படைக் கப்பலான ஜலாஷ்வா இந்தியர்களை அழைத்து வரும் நடவடிக்கையின் இரண்டாம் கட்டத்தை நோக்கிய ஆயத்த நடவடிக்கைகளுக்கு முன்னேறியது, இதில் கிருமி நீக்கம் மற்றும் சுத்திகரிப்பு பணிகள் அடங்கும், அதிலும் குறிப்பாக, முன்னர் அழைத்து வரப்பட்ட குடிமக்கள் கப்பலில் தங்கியிருந்த பகுதிகள் சிறப்பு கவனம் கொண்டு சுத்திகரிக்கப்பட்டது.
இந்த கப்பல் மாலத் தீவில் நங்கூரமிடப்பட்டு, மே 15 ஆம் தேதி இரண்டாவது கட்டமாக இந்திய நாட்டினரின் மீட்புப் பயணத்தை மேற்கொள்ளும், இதில் 100 பெண்கள் மற்றும் குழந்தைகள் உட்பட சுமார் 700 இந்தியர்கள் திருப்பி அழைத்து வரப்படுவார்கள். வெளியேற்றத்திற்காக பதிவு செய்த இந்திய பிரஜைகள் மருத்துவ ரீதியாக பரிசோதிக்கப்பட்டு, அடையாள அட்டைகள் வழங்கப்படுவதுடன் அவர்களின் பொருட்கள் கப்பலில் ஏறுவதற்கு முன்பு சுத்தம் செய்யப்படும்.
குடியரசுத் துணைத் தலைவர் செயலகம்
வேளாண் துறைக்குப் பேராசிரியர் எம் எஸ் சுவாமிநாதனின் பங்களிப்புக்காக அவருக்கு ‘மூப்பவரப்பு வெங்கைய நாயுடு தேசிய விருது’ வழங்கப்பட்டுள்ளது
வேளாண் விஞ்ஞானத்தில் தலைசிறந்தவர் திரு சுவாமிநாதன் என குடியரசுத் துணைத்தலைவர் வர்ணித்தார்
அவரை உதாரணமாகக் கொண்டு விவசாயத்தை லாபகரமாகவும் கட்டுப்படியானதாகவும் மாற்ற இளம் வேளாண் விஞ்ஞானிகளை வலியுறுத்தினார்
சென்னை ஆளுநர் மாளிகையில் ஏற்பாடு செய்யப்பட்டிருந்த பொங்கல் விழாவில் பங்கேற்றார்
பிரபல வேளாண் விஞ்ஞானி டாக்டர் எம் எஸ் சுவாமிநாதன் வேளாண் துறைக்கு ஆற்றிய சிறப்பு மிக்க பங்களிப்புக்காக அவருக்கு ‘மூப்பவரப்பு வெங்கைய நாயுடு தேசிய விருது’ இன்று  வழங்கப்பட்டது.
சென்னை ஆளுநர் மாளிகையில் நடைபெற்ற பொங்கல் விழாவில் இந்த விருதினைக் குடியரசுத் துணைத்தலைவர் திரு எம் வெங்கைய நாயுடு அவருக்கு வழங்கினார்.
ஐதராபாதில் அண்மையில் நடைபெற்ற மூப்பவரப்பு அறக்கட்டளையின் 10-வது ஆண்டுவிழாவின் போது இந்த விருது நிறுவப்பட்டது பற்றி அறிவிக்கப்பட்டது. இது ரூ.5 லட்சம், ரொக்கப் பரிசையும், பாராட்டுப் பத்திரத்தையும் கொண்டதாகும்.
இந்த விழாவில் கூடியிருந்தோரிடையே உரையாற்றிய குடியரசுத் துணைத்தலைவர் திரு எம் வெங்கைய நாயுடு, வேளாண் விஞ்ஞானத்தில் தலைசிறந்தவர் என்றும் இந்தியாவின் பசுமைப் புரட்சிக்குத் தந்தை என்றும், திரு சுவாமிநாதனை வர்ணித்தார். இவர், விவசாயத்தை முன்னேற்றுவதில் முக்கியப் பங்கு வகித்து வருகிறார் என்றும், விவசாயிகளின் வாழ்க்கையை மேம்படுத்தி வருகிறார் என்றும் குடியரசுத் துணைத்தலைவர் மேலும் கூறினார்.
20-ம் நூற்றாண்டில் ஆசியாவின் செல்வாக்கு மிக்க இருபது பேரில் ஒருவர் என்றும், இந்தியாவிலிருந்து 3 பேரில் ஒருவர் என்றும் இவரை டைம் பத்திரிகை பாராட்டியிருப்பதை சுட்டிக்காட்டிய திரு நாயுடு, இவரது உயர்தரங்களை இளம் விஞ்ஞானிகள் பின்பற்ற வேண்டும் என்றும் விவசாயிகளின் மேம்பாட்டிற்கு அர்ப்பணிப்போடு பாடுபட வேண்டும் என்றும் விவசாயத்தை, லாபகரமாகவும் கட்டுப்படியானதாகவும் மாற்ற வேண்டும் என்றும் வேண்டுகோள் விடுத்தார்.
பொங்கல் விழாவைத் தொடர்ந்து குடியரசுத் துணைத்தலைவரும், அவரது மனைவி திருமதி உஷாம்மாவும், குடும்ப உறுப்பினர்களும், மற்ற பிரமுகர்களுடன் சேர்ந்து கலை நிகழ்ச்சிகளைக் கண்டு களித்தனர்.
இந்த விழாவில் தமிழக ஆளுநர், திரு பன்வாரிலால் புரோஹித், தெலங்கானா ஆளுநர் டாக்டர் தமிழிசை சவுந்தரராஜன், தமிழக சட்டப்பேரவைத் தலைவர் திரு பி தனபால், மாநில அமைச்சர்கள் திரு டி ஜெயகுமார், திரு கே பாண்டிய ராஜன், திரு பி பெஞ்சமின் மற்றும் பல பிரமுகர்கள் கலந்து கொண்டனர்.
-----
(Visitor Counter : 128
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பாரத்மாலா சாலைத் திட்டம்
பாரத்மாலா சாலைத் திட்டத்தின் முதல் கட்டத்தில் 24,800 கி.மீ. தூரத்திற்கு பல்வேறு வகையான சாலைகள் மற்றும் சுமார் 10,000 கி.மீ. மீதமுள்ள தேசிய சாலைகள் மேம்பாட்டுத் திட்டங்களுக்கு ரூ. 5.35 லட்சம் கோடி அனுமதிக்கப்பட்டுள்ளது. இதில் 23,500 கி.மீ. தூர சாலைகளுக்கு ஒப்பந்தங்கள் அளிக்கப்பட்டுள்ளன. 11,400 கி.மீ. தூர சாலைப்பணிகள் முடிந்துள்ளன. எஞ்சியுள்ள திட்டங்களுக்கு நிதியாண்டு 2024-25 க்குள் ஒப்பந்தங்கள் அளிக்க இலக்கு நிரனயிக்கப்பட்டுள்ளது.
பாரத்மாலா சாலைத் திட்டத்தின் முதல் கட்டத்தில் பொருளாதார வழித்தடங்கள் மற்றும் கடலோர, துறைமுகத் தொடர்பு சாலைகளுக்கான திட்ட விவரம்:
பொருளாதார வழித்தடங்களின் மொத்த தூரம் 12,002 கி.மீ. ; ஒப்பந்தம் அளிக்கப்பட்ட தூரம் 7,029 கி.மீ. ; பணி முடிக்கப்பட்ட தூரம் 3,019 கி.மீ.
கடலோர, துறைமுகத் தொடர்பு சாலைகளின் மொத்த தூரம் 1,079 கி.மீ. ; ஒப்பந்தம் அளிக்கப்பட்ட தூரம் 269 கி.மீ. பணி முடிக்கப்பட்ட தூரம் 90 கி.மீ.
இந்தத் தகவலை மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி இன்று மக்களவையில் எழுத்துப்பூர்வமாக அளித்த பதிலில் தெரிவித்தார்.
உள்துறை அமைச்சகம்
வீர பாலகர் தினத்தையொட்டி குரு கோபிந்த் சிங், ஷகிப்சதாஸ் மற்றும் மாதா குஜ்ரி ஆகியோருக்கு மத்திய உள்துறை மற்றும் கூட்டுறவுத்துறை அமைச்சர் திரு அமித்ஷா மரியாதை செலுத்தியுள்ளார்
வீர பாலகர் தினத்தையொட்டி குரு கோபிந்த் சிங், ஷகிப்சதாஸ் மற்றும் மாதா குஜ்ரி ஆகியோருக்கு மத்திய உள்துறை மற்றும் கூட்டுறவுத்துறை அமைச்சர் திரு அமித்ஷா மரியாதை செலுத்தியுள்ளார்.
இதுகுறித்து திரு அமித்ஷா, வெளியிட்டுள்ள ட்விட்டர் பதிவில், குரு கோபிந்த் சிங்கின் ஷகிப்சதாஸ் தமது தாய் நாட்டையும், மதத்தையும் காப்பதற்கு இளம்வயதிலேயே எதிரிகளை துணிச்சலுடன் எதிர்கொண்டார். நமது பாரம்பரியமான அவர்களது துணிச்சலை நினைவுகூரும் வகையில், மோடி அரசு வீரபாலகர் தினத்தை கொண்டாடி வருகிறது. குரு கோபிந்த் சிங், மாதா குஜ்ரி ஷகிப்சதாஸ் ஆகியோரின் துணிச்சலுக்கும், தியாகத்திற்கும் நான் மரியாதை செலுத்துகிறேன் என்று குறிப்பிட்டுள்ளார்
குடியரசுத் துணைத் தலைவர் செயலகம்
இந்தியாவை சர்வதேச அறிவுசார் வல்லரசாக ஆக்குவதை தேசிய கல்விக் கொள்கை லட்சியமாகக் கொண்டுள்ளது: குடியரசு துணைத் தலைவர்
கல்வித்துறையில் உலகத்துக்கே குருவாக நம் நாடு மீண்டும் உருவாக வேண்டும் என்பதை வலியுறுத்திய குடியரசு துணைத் தலைவர் திரு எம் வெங்கையா நாயுடு, இந்தியாவை சர்வதேச அறிவுசார் வல்லரசாக ஆக்குவதை தேசிய கல்விக் கொள்கை லட்சியமாகக் கொண்டுள்ளது என்று கூறினார்.
அகர்தலா தேசிய தொழில்நுட்பக் கழகத்தின் 13-வது பட்டமளிப்பு விழாவில் காணொலி மூலம் பேசிய அவர், மாணவர்களை முழுமையான மனிதர்களாக உருவாக்கும் இந்தியாவின் பண்டைய கல்வி முறையை உதாரணமாகக் கொண்டு தேசிய கல்விக் கொள்கை உருவாக்கப்பட்டுள்ளதாகக் கூறினார்.
இந்திய கல்வியை முழுமையானதாகவும், பல்நோக்கு கொண்டதாகவும் மற்றும் செயல்முறைக்கு ஏற்றதாகவும் மாற்ற தேசிய கல்விக் கொள்கை விரும்புவதாக குடியரசு துணைத் தலைவர் மேலும் கூறினார்.
இயற்கையோடு ஒன்றி வாழ்வதற்கும், அனைத்து உயிருள்ள மற்றும் உயிரற்ற பொருட்களை மதிப்பதற்கும் நமது பண்டைய கல்வி முறை நமக்கு கற்றுக் கொடுத்தது என்று கூறிய அவர், நமது கல்வி, செயல் முறைக்கு உகந்ததாக, முழுமையானதாக, வாழ்க்கைக்கு உதவுவதாக இருந்தது என்றார்.
இந்தியாவை அறிவு மற்றும் புதுமைகளின் மையமாக ஆக்குமாறு உயர்கல்வி நிறுவனங்களுக்கு அவர் அழைப்பு விடுத்தார். பெரிதாக கனவு காணுமாறும், அர்ப்பணிப்போடும், ஒழுக்கத்தோடு உழைக்குமாறும் திரு வெங்கையா நாயுடு மாணவர்களை கேட்டுக் கொண்டார்.
மாணவர்களை வேலை தேடுபவர்களாக உருவாக்காமல், வேலை வழங்குபவர்களாக உருவாக்க வேண்டும் என்று கல்வி நிறுவனங்களை அவர் வலியுறுத்தினார். மாணவர்கள், கிராமங்களில் சிறிது நேரத்தை செலவிட வேண்டும் என்று கூறிய குடியரசு துணைத் தலைவர், அப்போதுதான் ஊரக இந்தியாவின் சவால்கள் அவர்களுக்குப் புரியும் என்றார்.
மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்
https://pib.gov.in/PressReleasePage.aspx?PRID=1673418
------
(Visitor Counter : 165
மனித வள மேம்பாட்டு அமைச்சகம்
தஞ்சாவூர் சாஸ்த்ரா பல்கலைக்கழகத்தின் பட்டமளிப்பு விழாவில் மத்திய கல்வி அமைச்சர் திரு தர்மேந்திர பிரதான், தகவல் ஒலிபரப்பு துறை இணையமைச்சர் டாக்டர் எல்.முருகன் பங்கேற்பு
மத்திய அரசின் புதிய கல்விக்கொள்கையால் தமிழ் உள்ளிட்ட மாநில மொழிகள் தேசிய மொழிகளாக அங்கீகரிக்கப்பட்டுள்ளதாக மத்திய கல்வி மற்றும் திறன் மேம்பாட்டுத்துறை அமைச்சர் கூறியுள்ளார்.
தஞ்சாவூர் சாஸ்த்ரா பல்கலைக்கழகத்தின் பட்டமளிப்பு விழாவிற்கு வருகை தந்த மத்திய கல்வித் துறை அமைச்சர் திரு. தர்மேந்திர பிரதான், மத்திய தகவல் ஒலிபரப்பு, மீன் வளம், கால்நடை பராமரிப்பு மற்றும் பால்வளத்துறை இணை அமைச்சர் டாக்டர் எல். முருகன் ஆகியோரை பல்கலைக் கழக நிர்வாகிகள் வரவேற்றனர்.
முன்னதாக பல்கலைக்கழக வளாகத்தில் அமைந்துள்ள விநாயகர் ஆலயத்தில் அமைச்சர்கள் சிறப்பு வழிபாடு செய்தனர்.
பின்னர், தஞ்சாவூர் சாஸ்த்ரா பல்கலைக்கழகத்தில் 36 வது பட்டமளிப்பு விழாவில் பங்கேற்று, 274 மாணவர்களுக்கு அமைச்சர் தர்மேந்திர பிரதான் வழங்கினார்
பின் பட்டமளிப்பு உரையாற்றிய அவர், மின்னணு பரிமாற்றத்தில் இந்தியா உலக அளவில் முக்கிய பங்கு வகிப்பதாகவும், டிஜிட்டல் தொழில்நுட்பம் இந்தியாவில் அதிவேகமாக வளர்ந்து வருவதாகவும் 2023 ஆம் ஆண்டிற்குள் ஒன்றரை கோடி கிராமங்கள் ஆப்டிகல் பைபர் சேவையைப் பெறும் என்றும் நமது நாடு பழமையான கலாச்சாரத்தையும் மருத்துவ முறைகளையும் உள்ளடக்கியது என்றும் குறிப்பிட்டார்.
மேலும் கொரோனா காலத்தில் நமது பாரம்பரிய மருத்துவ முறைகள் பெரிதும் உதவிகரமாக இருந்ததாகவும் அவர் பேசினார். மத்திய அரசின் புதிய கல்விக் கொள்கையால் தமிழ் உள்ளிட்ட மாநில மொழிகள் தேசிய மொழிகளாக அங்கீகரிக்கப்பட்டுள்ளதாகவும்,ஒருவர் தாய்மொழியில் பயிலும்போது சிரமமான பாடங்களையும் எளிதாக கற்க முடியும் என்றும், மாணவர்கள் படித்து பட்டம் பெறுவதோடு மட்டுமல்லாமல் ஒவ்வொருவரும் குறைந்தது ஐந்து நபர்களுக்காவது வேலை தரும் வண்ணம் தங்களை முன்னேற்றிக் கொள்ள வேண்டும் என்று குறிப்பிட்டார்.
இதனைத்தொடர்ந்து,தஞ்சாவூரில் சர்வோதய கேந்திரத்தில் தயாரிக்கப்படும் கைவினைப் பொருட்களை மத்திய அரசின் கல்வி மற்றும் திறன் மேம்பாட்டு துறை அமைச்சர் தர்மேந்திர பிரதான் மற்றும் தகவல் ஒலிபரப்பு மற்றும் பால்வளம், கால்நடை, மீன்வளத்துறை இணை அமைச்சர் எல்.முருகன் ஆகியோர் நேரில் பார்வையிட்டனர்.
சர்வோதய கேந்திரத்தில் தயாரிக்கப்படும் குத்துவிளக்கு, மாலைகள் மற்றும் அங்கே விற்பனைக்கு வைக்கப்பட்டிருக்கும் தஞ்சாவூர் தலையாட்டி பொம்மை, தஞ்சாவூர் ஓவியம், நாச்சியார்கோவில் குத்துவிளக்கு ஆகியவற்றை அமைச்சர் பார்வையிட்டு ஆய்வு செய்தார்.
முன்னதாக சர்வோதய கேந்திர பல வளாகத்தில் உள்ள மகாத்மா காந்தி சிலைக்கு அமைச்சர்கள் மாலை அணிவித்து மரியாதை செய்தனர்.
அதனைத் தொடர்ந்து சர்வோதய கேந்திரத்தில் அமைச்சர் தர்மேந்திர பிரதான் தாம் பங்கேற்றதன் நினைவாக கதர் ஆடைகளை பணம் கொடுத்து வாங்கி சென்றார்.
சுகாதாரம் மற்றும் குடும்ப நலத்துறை அமைச்சகம்
கோவிட்-19 தொற்று கட்டுப்படுத்தும் நடவடிக்கைகள் குறித்து சவுதி அரேபியாவில் ஜி20 சுகாதார அமைச்சர்கள் கூட்டம்
கோவிட்-19 தொற்றை கையாள பரஸ்பரம் மற்றும் பயனுள்ள ஒத்துழைப்பை உருவாக்க வேண்டும் என்று, 19 நாடுகள் மற்றும் ஐரோப்பிய யூனியனின் சர்வதேச அமைப்பான ஜி 20 நாடுகளின் சுகாதார அமைச்சர்களின் காணொளி காட்சி கூட்டத்தில் டாக்டர் ஹர்ஷ் வர்தன் இன்று வலியுறுத்தினார். அர்ஜென்டினா, ஆஸ்திரேலியா, பிரேசில், கனடா, ஜி20-இல் சீனா, ஜெர்மனி, பிரான்ஸ், இந்தோனேசியா, இத்தாலி, ஜப்பான், மெக்ஸிகோ, ரஷ்ய கூட்டமைப்பு, சவுதி அரேபியா, தென் ஆப்பிரிக்கா, தென் கொரியா, துருக்கி, இங்கிலாந்து, அமெரிக்கா, இந்தியா ஆகியவை 19 உறுப்பு நாடுகளாகும்.
"கோவிட்-19 தொற்றுக்கு எதிரான நமது போரில், அவரவர்களும் தங்களது நாடுகளில் நிலைமையை சமாளித்து கட்டுக்குள் வைத்திருப்பதற்காக, உங்கள் அனைவரையும் நான் பாராட்டுகிறேன்," என்று அந்த கூட்டத்தில் டாக்டர் ஹர்ஷ் வர்தன் தெரிவித்தார். "உலகம் இன்று சந்தித்து வரும் சுகாதார சிக்கல், நம் அனைவரையும் இணைக்கும் தன்மைக்குள் ஆழ்ந்து கவனம் செலுத்த வாய்ப்பை உருவாக்கியுள்ள அதே வேளையில், வெற்றி பெறுவதற்காக நமக்கு ஒன்றுபட்ட வலிமையையும் அறிவையும் வழங்கி உள்ளது," என்று கூறினார். கடந்த காலங்களில் உலகின் வெற்றிகரமான ஒன்றுபட்ட முயற்சிகளை பற்றிப் பேசிய அவர், "ஒன்றுபட்ட நோக்கம், ஆதரவு மற்றும் ஒருவருக்கொருவர் ஒத்துழைத்ததன் மூலம், மக்களின் ஆரோக்கியத்துக்கு கடந்த காலங்களில் ஏற்பட்ட மிரட்டல்களை நாம் உலக சமூகமாக எதிர்கொண்டு வெற்றிகரமாக கையாண்டோம். கொரோனா வைரஸ் நோயை  கையாள அதேபோன்ற ஒத்துழைப்பையும், பரஸ்பரம் மரியாதை மிகுந்த மற்றும் பயனுள்ள வகையில் இணைந்து செயலாற்றுதலை நான் எதிர்பார்க்கிறேன். ஜப்பான், சிங்கப்பூர் மற்றும் தென் கொரியா போன்ற சில நாடுகள் சிறப்பாக செயல்பட்டிருந்தாலும், மீதமுள்ள சில நாடுகள் கோவிட்-19 உடன் போராடிக் கொண்டிருக்கின்றனர். வரலாறு காணாத பாதிப்பு ஏற்பட்டுள்ளதால், இயல்பு நிலைக்கு திரும்ப நாடுகளுக்கிடையே ஒத்துழைப்பு தேவைப்படுகிறது," என்றார்.
நாட்டில் தற்போதைய கோவிட் நிலைமை குறித்து பேசிய அவர், "ஏப்ரல் 19 ம் தேதியான இன்று வரை, 25 நாட்கள் பொது முடக்கத்தை நாங்கள் நிறைவு செய்துள்ளோம். இது மே 3ம் தேதி வரை நீடிக்கும். இதன் பலனாக நாங்கள் உணர்ந்தது என்னவென்றால், மார்ச் 17ம் தேதி வரை 3.4 நாட்களாக இருந்த எங்களது பாதிப்பு இரட்டிப்பாகும் வீதம், மார்ச் 25 ம் தேதி அன்று 4.4 நாட்களாக குறைந்து, தற்போது 7.2 நாட்களாக உள்ளது," என்றார்.
கொவிட்-19ஐ எதிர்த்து போராடுவதில் இந்தியாவின் அணுகுமுறைக்கு முக்கியத்துவம் அளித்து பேசிய அவர், "இந்த தடவை எங்கள் அணுகுமுறையின் தனிச்சிறப்பு ஐந்து முனைகளாகும்:  நிலைமை குறித்த தொடர் விழிப்புணர்வை பராமரித்தல்,  தடுப்பு மற்றும் செயல்மிகு அணுகுமுறை,  மாறும் நிலைமைக்கு ஏற்ப படிப்படியான எதிர் நடவடிக்கை,  துறைகளுக்குள் அனைத்து மட்டங்களிலும் ஒத்துழைப்பு, மற்றும் இறுதியானதும் மிக முக்கியமானதுமான  நோயை எதிர்த்து போரிட மக்கள் இயக்கத்தை தோற்றுவித்தல்," என்றார்.
சமூக நிதி மற்றும் அதிகாரமளித்தல் அமைச்சகம்
சமூக நீதி மற்றும் அதிகாரம் அளித்தல் அமைச்சகம் சீர்மரபினர் பொருளாதார மேம்பாட்டுக்கான திட்டத்தை தொடங்குகிறது
மத்திய சமூக நீதி மற்றும் அதிகாரம் அளித்தல் துறை அமைச்சர் டாக்டர் வீரேந்திரகுமார், சீர்மரபினர் பொருளாதார மேம்பாட்டுக்கான திட்டத்தை பிப்ரவரி 16-ந் தேதி புதன் கிழமை காலை 7 மணியளவில், புதுதில்லியில் உள்ள டாக்டர் அம்பேத்கர் சர்வதேச மையத்தில் தொடங்கிவைக்கிறார். இந்த திட்டம் சீர்மரபினர், நாடோடிகள் நலனுக்கானதாகும்.
சீர்மரபினர், நாடோடிகள், நாடோடி பழங்குடியினர் ஆகியோர் சமுதாயத்திலும், பொருளாதாரத்திலும் மிகவும் புறக்கணிக்கப்பட்ட நலிவடைந்த சமுதாயத்தினராவார்கள். இவர்களில் பெரும்பாலோர் பல தலைமுறைகளாக ஆதரவற்ற நிலையில் தங்கள் வாழ்க்கையை நடத்தி வருகிறார்கள். ஷெட்யூல்டு மற்றும் பழங்குடியினருக்கு கிடைத்து வரும் பலன்கள் எதுவும் கிடைக்காமல் நிலையற்ற எதிர்காலமின்றி வாழ்ந்து வரும் இந்த சமுதாயத்தினரின் நலனுக்கான இந்தத் திட்டம் செயல்படுத்தப்படவுள்ளது.
இத்தகைய சமுதாயத்தினருக்கு சொந்தமாக நிலமோ, வீடோ இருப்பதில்லை. தங்களது வாழ்வாதாரத்திற்கு காடுகளையே இவர்கள் பெரும்பாலும் நம்பியுள்ளனர். சுற்றுச்சூழல் மற்றும் புவியியல் மாற்றங்கள் இந்த சமுதாயத்தினரின் வாழ்வாதாரத்தை பெரிதும் பாதிப்பதை கருத்தில் கொண்டு மத்திய சமூகநீதி மற்றும் அதிகாரம் அளித்தல் அமைச்சகம் 2014, ஆம் ஆண்டு, பிப்ரவரி மாதம் சீர்மரபினர் மற்றும் நாடோடிகளுக்கான தேசிய ஆணையத்தை மூன்றாண்டு காலத்திற்கு அமைத்தது. இந்த தேசிய ஆணையம் திரு பிக்கு ராம்ஜி ஐடேட் தலைமையில் அமைக்கப்பட்டது. இந்த ஆணையம் தனது அறிக்கையை 2017-ம் ஆண்டு டிசம்பர் மாதம் தாக்கல் செய்தது.
இந்த ஆணையத்தின் பரிந்துரைகளின் அடிப்படையில் மத்திய சமூகநீதி அமைச்சகம் இந்த சமுதாயத்தினருக்கான மேம்பாடு மற்றும் நலவாரியத்தை 2019-ல் அமைத்தது.
மேலும் விரிவான விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1798470